Bring water die fees is 'Anibrand' vir droogtehulp | News24
Bring water die fees is 'Anibrand' vir droogtehulp
Die Anibrand musiek- en gesinsfees skop oor twee weke af op die terrein van Hoërskool Brandwag en ter ondersteuning van droogtegeteisterde dele van die land sal 'n groot waterinsameling gehou word.
Die droogte se tentakels het boere oral in die land in 'n wurggreep. Vee vrek en gewasse word óf deur die hitte verskrompel óf glad nie aangeplant nie.
Dit hou katastrofiese gevolge in vir die land en sy inwoners. Met leë koskaste en die rand in sy maai, gaan oorsese kosinvoere die pryse van basiese produkte die hoogte laat inskiet.
Daarom wil die organiseerders van Anibrand help waar daar nood is, veral met kos en water. Feesgangers word dus versoek om nie-bederfbare kosse en water na die fees te bring. Ná die fees sal dié kosse na plaaslike skole versprei word behoeftige kinders se honger te help verlig.
Die bottels water wat feesgangers na die fees bring, sal na die droogtegeteisterde areas in die land versprei word. Geseëlde houers sal ook op die terrein beskikbaar wees vir feesgangers om kleingeld tot die waterprojek by te dra.
Top sangers met onder andere Bobby van Jaarsveld en Francois van Coke, is vanjaar by die musiekfees, wat vanaf 25-28 Februarie gehou word. Vir meer inligting oor Anibrand kontak die feeskantoor by 074 867 5050 of besoek www.anibrandfees.co.za.